Budaj, Ján, minister životného prostredia SR (2020-09-23):
Dámy a páni, v skrátenom konaní som cítil povinnosť odôvodniť význam tohoto zákona, čiže nebudem veľmi predlžovať uvádzanie tohoto zákona. Snáď môžem pridať ako argument, že skutočne Slovensko potrebuje vyrovnať ten, ten, tú neharmóniu, ktorú máme v odpadovom hospodárstve. Až 700 ton odpadov sa ročne dováža a spaľuje na území Slovenska, pretože obce a mestá, respektíve príslušné OZV-čka nemajú prostriedky na to, aby, aby zhodnocovali odpad takzvane energeticky. Odpadové hospodárstvo veľmi naliehavo potrebuje injekcie na nové technológie, na to, aby začali vyrábať u nás aj napríklad z bioodpadu budúce palivo pre energetické zhodnotenie. Musíme naliehavo dosiahnuť, aby sa tie kopy smetí, ktoré zapáchajú, z ktorých lietajú odpadky, ktoré sa často počas leta stávajú aj zdrojom požiaru, aby tieto smetiská boli minulosťou. Možno to pre mnohých z nás môže znieť neuveriteľne, ale v takom Rakúsku sú zakázané. Táto naša susedná krajina si dokázala poradiť s odpadom a nedá sa povedať, že ho majú menej, majú ho viac než my. Dokázala si pora; myslím na jedného obyvateľa. Dokázala si excelentne poradiť s odpadom. Ja budem ešte tento rok vás obťažovať aj informáciami o opatreniach smerujúcich k separácii odpadov, lebo tiež to bude vyžadovať spoločné úsilie, separáciu kuchynského odpadu, aby sme našej pôde začali vracať to, čo z nej už desiatky rokov berieme, ale živočíšne hnojivo sa nevracia. Vracia sa nanajvýš NPK, chemikálie, dusíkaté hnojivá, ktoré stláčajú pôdu aj spolu, samozrejme, s ťažkými mechanizmami a z ornej pôdy, ktorá kedysi bola ako kyprý koláč, je dneska tenká kôra, síce stále černozem, ale kôra, v ktorej je oveľa menej priestoru pre dôležité živočíchy, pre dôležité prvky, pre vzduch a vodu, ktorá je všetka nevyhnutná k tomu, aby rastlinná výroba prosperovala, aby sa dosahovali výnosy nie zvyšovaním chemikálií, ale výnosy skutočne zdravých a človeku, človeku užitočných rastlín. Mám veľké, veľkú nádej, že vláda Slovenskej republiky bude prihliadať na odpadové hospodárstvo aj pri obnove, z ktorej má byť najmenej 38 prostriedkov zelená obnova. Viem, že aj minister Mičovský veľmi si uvedomuje chudobnosť pôdy alebo jej neustále ochudobňovanie nielen eróziou, ale práve nedostatkom živín, a diskutujeme spolu veľa o tom, ako vrátiť na Slovensko aj prírode blízke hospodárenie v pôdohospodárstve a v lesníctve. Odpadové hospodárstvo s týmto zákonom naozaj nekončí, toto je havarijný, havarijné skrátené konanie, ktorým reagujeme na to, že naši predchodcovia trestuhodne nechali všetko ležať. Nielenže nefunguje ISOH, teda informačný systém odpadového hospodárstva, ktorý, do ktorého naliali desiatky miliónov, ale nefunguje, ako vidíte, ani OZV, teda systém zodpovednosti výrobcov, pretože je zle vybalansovaný. Nemyslí na to, že keď systém vypovie obec, čo má tá obec robiť, keď nesmie financovať ona odpady. Ja viem o starostoch, ktorí to všelijak rafinovane obchádzajú a pomaly z vlastných peňazí prispievajú, aby tá obec nebola zasypaná odpadkami, a zúfalo sa snažia vyhovieť svojim občanom a nejak to zachrániť. Dámy a páni, ešte raz sa ospravedlňujem za skrátené konanie, nerád to robím, neni to prezentačné, je to nevyhnutnosť.